**PACTE PER BARCELONA**

**ACTA- RESUM DE LA PRIMERA REUNIÓ DE LA TAULA SECTORIAL DE MODEL URBÀ**

**20 de maig 2020**

El 20 de maig va tenir lloc la primera reunió telemàtica de la Taula sectorial de Model urbà, com a continuació del procés de treball per arribar a un Pacte per Barcelona i com a concreció del pla de treball iniciat en la sessió plenària del 28 de març.

A la reunió van participar uns 30 representants d’entitats i institucions del sector, a més dels representants dels grups municipals.

**1/ Inici de la sessió**

L’**alcaldessa** va obrir la sessió al·ludint a la vessant més tràgica de la pandèmia i a la fase que encarem de desconfinament, que ha fet emergir la crisi social, econòmica, emocional i psicològica després de la crisi sanitària.

En aquesta nova fase cal reactivar la ciutat des del consens, el diàleg, a través del que anomenem Pacte per Barcelona, on tots els Grups Municipals mantenen la voluntat clara i unitària d’abodar els reptes de ciutat. Posa igualment en valor l’actitud de la ciutadania durant la crisi, la cooperació comunitària, la col·laboració públic-privada i la responsabilitat col·lectiva.

Pel que fa al model urbà, mesures com la declaració de l’emergència climàtica d’abans de la pandèmia prenen ara més sentit que mai, perquè era una transició que ja es volia fer i ara la consciència que s’ha de posar la salut en primer terme ofereix una oportunitat.

L’alcaldessa explica que s’ha presentat un primer acord per remodelar l’espai urbà, per ampliar vies de vianants i bicicletes, per garantir la mobilitat i també la distància física.

També fa esment a d’altres reptes de ciutat, com l’habitatge, el tema de gènere, la transició energètica o les àrees metropolitanes, i anima als assistents a la reunió a que facin sentir la seva veu des de l’experiència que tenen, per trobar solucions a aquests reptes a curt, mig i llarg termini, amb imaginació, creativitat i valentia.

Pren la paraula la **Tinent d’Alcaldia, Janet Sanz**, que modera la reunió i planteja que l’objectiu del Pacte és trobar una sortida a la crisi sense deixar ningú enrere, representar una ciutat saludable i poder plasmar aquestes mesures en un document de 25 o 30 propostes per desenvolupar en 18 mesos. La sessió es planteja com un espai per escoltar els agents, recollir propostes i fer una diagnosi de la situació.

**2/ Torn obert de paraules**

S’obre el torn obert de paraules amb la intervenció de la regidora **Maria Buhigas, del Grup Municipal Esquerra Republicana,** que manifesta el seu interès per escoltar els participants a la sessió.

Esmenta en primer lloc el reconeixement de que gaudeix Barcelona com a model d’espai públic i en segon lloc, el paper que ha de jugar l’Administració per facilitar, ser més eficient i eficaç perquè la construcció ens permeti impulsar de nou l’economia, però al mateix temps, assolir els reptes que planteja el canvi climàtic i superar les desigualtats.

Intervé per part del **Grup Municipal Junts per Catalunya,** el regidor **Jordi Martí Galbis,** que a més de la feina de diagnosi i debat obert creu que és importat que la feina de tots sigui útil, amb conclusions concretes que puguin ser plasmades en el mínim temps possible. També destaca la importància de la col·laboració de l’àmbit públic i el privat, com aliança estratègica entre els dos sectors i es posa a disposició de totes les entitats, tal i com va fer el seu grup des del primer moment que el govern municipal els hi va demanar col·laboració per a la constitució de les taules del Pacte.

El regidor **Celestino Corbacho, del Grup Municipal Ciutadans,** prioritza l’escolta a les entitats participants en aquests moments de crisi sanitària, que esdevindrà en crisi econòmica, social i amb un impacte molt potent. Considera que haurà d’estar molt present l’activitat econòmica a través de l’Ajuntament, amb una política activa de promoció del sector privat, potent en l’entorn de l’habitatge.

Pel **Grup Municipal del** **Partit Popular**, el regidor **Óscar Ramírez** es posa a disposició de les entitats i els hi reconeix la seva expertesa. Apunta que per arribar al consens s’ha de comptar amb la responsabilitat i la generositat de tots, també amb la col·laboració públic-privada, per poder encarar aquesta situació de crisi i els reptes de futur que tenim com a ciutat.

La regidora **Eva Parera**, del **Grup Municipal** **Barcelona pel Canvi**, explica l’acord que existeix per part dels Grups municipals per millorar el model de ciutat. Per fer-ho és necessari tenir les aportacions i el consens de tots: del sector públic perquè té els recursos i té la competència, i del sector privat perquè té la capacitat, la innovació i la iniciativa. Confia en el treball que es pot fer des de la Taula de Model Urbà del Pacte per millorar aspectes com la mobilitat, amb una ciutat més connectada i visió d’Àrea Metropolitana, o per fer la transició cap un vehicle menys contaminant.

També veu necessari l’ajuda al petit comerç amb la venda online o la construcció d’un habitatge més sostenible i que permeti l’accés als joves.

A continuació s’obre el **torn de paraula dels representants de les entitats participants.**

El **Sr. Kike Molina, d’Ecologistes en Acció** entén que la sortida d’aquesta crisi sanitària no pot obviar les altres crisis en què la societat i el planeta estan immersos. Per tant, s’ha d’impulsar un canvi cap a un model de ciutat que prioritzi la qualitat de vida de les persones i la sostenibilitat. La seva proposta és la d’abandonar un model econòmic basat en el turisme i apostar per alternatives basades en l’economia social i solidària, al temps que es reforça la gestió pública dels serveis públics.

També apunta altres propostes com l’impuls de l’autosuficiència energètica, l’aposta per la mobilitat ciclista i pels vianants, una estratègia alimentària basada en l’agroecològica, amb compra pública responsable i el decreixement del port i de l’aeroport.

Finalment, expressa la seva voluntat perquè el procés del Pacte sigui realment participatiu.

**El Sr. Fernando Fernández, de Greenpeace,** assenyala que la crisi del Coronavirus ha posat de relleu aspectes com la correlació evident entre el canvi climàtic per la biodiversitat i l’aparició d’epidèmies, o la influència de les ciutats en l’empitjorament del canvi climàtic i la pèrdua de biodiversitat associada.

Apunta que les ciutats són les grans consumidores de recursos i generadors de contaminació i canvi climàtic. Posa com a exemple el transport, en el cas de Barcelona, com a principal emissor de gasos d’efecte hivernacle.

Proposa la revisió i millora de les condicions del treball del sector de les cures, un canvi en el sistema de producció i consum, posar fre a l’emergència climàtica i recuperar els carrers de Barcelona per a la seva gent.

Com a representant d’**Eixample Respira**, el Sr. **Guille López**, comparteix les següents reflexions:

* No s’entén perquè la ciutat no pot garantir el dret a respirar un aire net de forma permanent.
* S’ha evidenciat que a més d’afectar la salut de forma directa, la contaminació deprimeix el nostre sistema immunològic i ens fa més vulnerables.
* S’ha posat en evidència també la injusta distribució de l’espai públic. Per exemple, en l’ocupació de l’espai públic per part del vehicle privat o en la manca de parcs i espais de socialització que ens ajudin a millorar la nostra salut física i mental.
* Les mesures anunciades no propicien un canvi en el model de mobilitat de la ciutat, que en el cas de la bici resulta molt clar i no garanteix una mobilitat íntegra i segura per tota la ciutat.
* És hora de d’impulsar un altre model de mobilitat, amb l’impuls de mesures ja contrastades en altres ciutats, amb l’aposta decidida per mitjans de transport sostenibles i compartits, per una ciutat més verda i més humana.

**El Sr. Jordi Sunyer, d’ISGlobal,** denunciaque la ciutat de Barcelona és molt deficient en quant a la qualitat de l’aire, el soroll i la manca d’espai verd. Per revertir aquesta situació calen mesures en mobilitat i ocupació de la via pública, per a altres fins que el transport privat. Veu el canvi que ha produït la pandèmia com una oportunitat per transformar el model de mobilitat i de desplaçaments a la ciutat i proposa una aposta decidida i de consens per repensar l’ocupació de l’espai públic, que no estigui dominada per l’economia i l’ortodoxia, sinó per la salut de les persones.

La **Sra. Mar Santamaria, de la Fundació UPC,** reclama l’eliminació immediata del cotxe privat amb la dotació d’infraestructures que ens ajudin a reduir la dependència que en tenim. Demana que l’estructura municipal redueixi l’impacte de les mercaderies i reforci el comerç interior i que es faci un treball intensiu per conèixer Barcelona tant des del punt de vista urbanístic com econòmic, per fer un bon seguiment de les situacions que s’estan donant. En aquest sentit, caldria reforçar moltes polítiques que ja s’estan realitzant dins de l’Ajuntament.

**La Sra. Sara Ortiz, del Col·lectiu Punt 6,** aporta una mirada feminista per assenyalar que aquesta crisi té un impacte molt important en les dones, perquè són les que estan en la primera línia dels serveis essencials i de les cures de les persones. A més, el confinament ha incrementat les violències masclistes i les conseqüències de la crisi econòmica també les afectaran més.

Reclama que les accions que es portin a terme donin visibilitat als treballs de cura i reproductius i s’inclogui la participació de les dones en totes les seves fases, això vol dir incloure entitats, grups de barri, i dones de barri.

En representació de **Fridays for Future, la Sra. Gemma Barricarte,** considera que aquesta pandèmia és fruit del model imperant que ens ha portat a l’emergència climàtica, l’últim avís del planeta per fer un canvi de rumb. Fa una crida als responsables polítics, apel·lant a la seva responsabilitat, perquè treballin de forma urgent per la gent i per preservar la vida a la ciutat. Assenyala com a eixos d’acció els següents:

* Tornar la ciutat a les persones més enllà de la zona de baixes emissions i abandonar el model urbà basat en la mobilitat privada.
* Garantir la mobilitat sostenible amb un peatge urbà i potenciar els desplaçaments a peu i en bicicleta.
* Canviar el model de residus per un de model 0.

**La Sra. Assumpció Puig, del COAC** detecta com a necessitat imperiosa l’impuls per rehabilitar el parc d’habitatge obsolet, per millorar les condicions dels habitatges, el benestar de les persones i transitar cap a les energies renovables. Demana mobilitzar tot el sòl públic que té Barcelona ciutat i l’Àrea Metropolitana, impulsant la col·laboració públic-privada a partir d’un model sostenible i d’economia social.

També assenyala altres línies d’acció com: treballar per la ciutat dels 15 minuts, on les necessitats bàsiques es poden cobrir en la proximitat; renaturalitzar carrers com a corredors verds; entendre Barcelona com a ciutat global que ha de liderar i vertebrar l’Àrea Metropolitana o incorporar la innovació en el dia a dia.

**El Sr. Oriol Altisench, del Col·legi d’Enginyers de Camins, Canals i Ports de Catalunya** fa una reflexió sobre el canvi d’hàbits i la lluita contra els desequilibris que ha provocat la pandèmia. Creu que és moment de tirar endavant projectes que ja coneixem en lloc de fer grans plans. Lloa l’acció de l’Ajuntament de Barcelona per la seva ambició i pels projectes que està endegant i anima a seguir aquesta línia, arribant a pactes amb la societat civil per avançar amb determinació.

**La Sra. Pilar Conesa, de Smart Cities World Expo** veu en el Pacte no només la possibilitat de plantejar projectes per als propers vuit mesos, sinó per apuntar cap a quin model de ciutat volem. Reflexiona sobre els temes següents:

* Mobilitat: cal potenciar el transport amb una visió d’Àrea Metropolitana des del punt de vista de la mobilitat. Es pot ajudar a reduir el transport i a potenciar els comerços amb el repartiment de la darrera milla.

Afavorir el teletreball habilitant espais preparats a diferents punts de la ciutat on potenciar la innovació.

* Espai públic: cal potenciar l’espai públic col·lectiu.
* Habitatge: cal aprofitar el reforçament de la comunitat per fer un replantejament d’espais comuns als habitatges.

En representació del **FAD, el Sr. Pau de Solà-Morales** considera que Barcelona necessita tornar a donar als arquitectes i urbanistes aquella capacitat per implantar idees, solucions i donar resposta a les noves necessitats que es presenten a la societat del segle XXI. Proposa fer-ho des del rigor i la capacitat tècnica, actuant sobretot en els àmbits següents:

-Espai públic: el cas de Barcelona és modèlic al món i ha sigut referent en disseny i servei a la societat durant molts anys, no es pot deixar a la improvisació.

- Habitatge i resta de l’edificació de la ciutat: s’ha d’abandonar la política de subvencions, el control burocràtic sobre els propietaris i implicar a tota l’Administració d’una forma decidida i proactiva en un projecte de rehabilitació del parc d’habitatge i fer habitatges més habitables, més sostenibles, més segurs.

Com a representant de l’**Institut d’Arquitectura Avançada de Catalunya, la Sra. Areti Markopoulou** esmenta quatre reptes sobre el model urbà:

* *Trabajar para una ciudad de resilientes. Es importante crear barrios bajo el modelo de los 15 minutos, donde los servicios son accesibles a pie.*
* *Crear una ciudad productiva hacía una economía circular, donde la producción se sitúa dentro de las ciudades (producción local de alimentos, energías renovables, material sanitario, entre otros).*
* *Empoderar a la ciudadanía pensando en procesos participativos con tecnología digital y promoviendo en las ciudades la inteligencia colectiva.*
* *Promover modelos de educación contemporáneos, participativos, multidisciplinares y digitales teniendo en cuenta la colaboración academia-ciudad.*

**La Sra. Anna Puigdevall, del Col·legi d’Agents de la Propietat Immobiliària,** fa la seva intervenció en torn de dos temes:

* Des del punt de vista de l’habitatge, destaca la importància de la col·laboració públic-privada. S’han de tenir lleis que garanteixin la seguretat, sense que hi càpiga la improvisació i és un tema que s’ha de treballar amb la Generalitat.
* En el tema de lloguers és més important incrementar l’oferta que no pas imposar prohibicions. L’oferta es pot incrementar amb obra nova, sòl públic i també amb l’adaptació de locals comercials que poden estar buits en aquests moments i també amb la rehabilitació de certs edificis. Cal ser molt exigent en temes de certificació energètica, treballar amb certificats d’edificis saludables, flexibilitzar la normativa urbanística per tal de redissenyar espais d’edificis, perquè els veïns puguin tenir més zones comunes i permetre el nou ús d’espais, com terrats o porteries.

**El Sr. Òscar Gorgues, de la Cambra de la Propietat Urbana de Barcelona,** explica que entenen l’habitatge com un dret, però també com una inversió i que els dos models són compatibles i han pogut conviure a la ciutat. L’actual pressió demogràfica que pateix Barcelona se suma als problemes econòmics d’una part de la població. Manca un parc públic que permeti donar solució habitacional a les famílies que no poden accedir al mercat lliure. Les propostes que apunta van encaminades a definir la ciutat des del seu àmbit metropolità, actualitzar les polítiques urbanístiques, d’habitatge i de mobilitat, així com evitar la concentració de l’activitat econòmica i administrativa de la ciutat de Barcelona. Per això, convida a les Administracions a sortir de la paràlisi dels darrers anys.

**El Sr. Marc Torrent, de l’Associació de Promotors de Catalunya,** reivindica la promoció d’habitatge com a sector estratègic per a la reconstrucció. Considera que en els darrers anys s’ha estat construint per sota les necessitats d’habitatge de Barcelona i l’Àrea Metropolitana, per la qual cosa, el sector pot ser un tractor d’ocupació i de recaptació fiscal, al temps que s’afavoreix l’accés a l’habitatge.

Demanen un gran pacte de col·laboració entre l’Administració i el sector privat, per poder actuar amb seguretat jurídica i estabilitat.

Apunta dues premisses que afecten l’àmbit local:

* Mobilització de sòl de reserva, amb la possibilitat de la cessió del dret de superfície a canvi de gestionar la propietat, la posterior explotació en règim de lloguer accessible i al termini d’aquesta cessió de la superfície el retorn del bé a l’Administració pública.
* Mecanismes d’agilitat administrativa, en particular, en la concessió de llicències d’edificació, amb la possible modificació de les ordenances municipals a l’hora de complir els terminis legalment establerts i que es vegin reduïts el més possible.

**La Sra. Montse García, d’ECOM** aborda el tema de la resilència, que coneixen bé des del col·lectiu de persones amb discapacitat. Creu que el treball conjunt ha de servir per prendre mesures que no es quedin en un gran discurs, sinó que generin les transformacions que es necessiten. Demana tenir una mirada metropolitana i actuacions tàctiques que tinguin en compte la diversitat humana i garanteixin l’accessibilitat.

En representació de **Catalunya Camina, el Sr. Emeka Opkala,** reflexiona sobre la crisi sanitària actual i amb la que haurem de conviure durant un temps i sobre les mesures per ampliar els espais per vianants, però també sobre l’increment de llicències, que considera que no hauria de ser a costa d’aquests espais que volem salvaguardar.

Fa la mateixa reflexió pels espais que s’estan ampliant, com terrasses, molt importants per reactivar l’economia. Es mostra favorable a la proposta de que es pugui ampliar en calçada, però mostra preocupació perquè aquestes ampliacions es facin a costa de les voreres.

Considera que hem de lluitar perquè la crisi i aquest canvi de model i de paradigma no empitjorin la situació.

Com a representant del **BACC (Bicicleta Club de Catalunya), el Sr. Adrià Arenas** creu que la bicicleta és la resposta als problemes que pateix Barcelona de contaminació, de soroll i de salut. Demana no pensar només en augmentar el nombre de carrils bici, sinó en garantir les amplades de seguretat i crear una xarxa connectada, cosa que no estan veient en les primeres mesures que s’estan adoptant.

Considera que existeix un maltractament tècnic cap a la bicicleta, que no és compatible amb el seu desenvolupament. Assenyala la manca d’aparcaments de bici a la ciutat i veu necessari implantar el sistema de bicibox. Com a possible mesura proposa programes de formació ciclista, com a resposta a les necessitats de la ciutadania.

**El Sr. Josep Mateu, del RACC,** dona una sèrie de recomanacions la primera de les quals és tenir una estratègia metropolitana. En segon lloc, veu necessari pensar en la gent gran per garantir la seva seguretat com a vianants.

En quant a la mobilitat, creu que ajudaria la flexibilitat horària a l’hora d’entrar a la feina i a les escoles i mantenir el teletreball, al menys un dia a la setmana. Altres mesures serien l’increment de les freqüències de pas del transport públic, incrementar i regular les llicències de bicicletes, motocicletes, etc.

**El Sr. Santiago Bassols, de Barcelona Centre Logístic** explica que els projectes i les plataformes que tenen disponibles permeten aplicar un model de creixement sostenible.Són projectes que al mateix temps creen inversió, llocs de treball, increment important d’energies renovables, un estalvi de despesa energètica i que poden reduir entre un 20 i un 40 % dels moviments de vehicles dedicats a la mercaderia. Al mateix temps, són projectes que es poden portar a terme a mig termini i que requereixen una col·laboració eficient, transparent i proactiva públic-privada, i també privada-privada.

També compten amb projectes que donen resposta a l’augment de les sensibilitats ambientals i de caràcter social, per exemple, amb projectes destinats a incrementar l’ús d’energies renovables. I en l’àmbit logístic disposen d’una proposta de formulació logística de model electrònic, per incrementar la industrialització en l’àmbit metropolità.

**La Sra. Yolanda Domènech, de Prevenció d’Accidents de Trànsit (PAT)** coincideix amb moltes de les opinions expressades en el sentit que la desescalada representa un gran repte.

Davant l’augment d’accidents de trànsit, proposa establir la velocitat a 30 km/h a tota la ciutat, sense excepció.

També apunta que, en plena pandèmia de problemes respiratoris, no es pot tornar als nivells de contaminacions anteriors.

Pel que fa al transport públic, volen que els ciutadans recuperin la confiança i rebaixar la sensació d’amenaça establint protocols d’higiene i desinfecció de transport i mobiliari i garantint la distància física augmentant-ne la freqüència.

En quant a la seguretat dels vianants, veu necessari allargar els temps semafòrics per evitar aglomeracions en els encreuaments i augmentar l’espai a les voreres.

Altres mesures que apunten són garantir la protecció dels ciclistes, augmentant els kilòmetres de carril bici, afavorir el teletreball i la flexibilitat horària per torns, evitant així desplaçaments en un mateix horari o promocionar el comerç local, fet que ajudaria a reactivar l’economia i evitaria desplaçaments innecessaris.

**El Sr. Ricard Riol, de PTP (Associació per a la Promoció del Transport Públic)**, vol transmetre la idea de que el transport públic és dels espais més segurs contra els contagis de Coronavirus i es mostra preocupat per l’estigmatització que n’està fent. Creu que el transport públic és la gran solució als problemes que quedaran després del COVID: la contaminació, la congestió, els accidents o el canvi climàtic.

Una altra de les preocupacions que expressa fa referència al finançament del transport públic, donat que s’estan reduint a més de la meitat els ingressos i es necessita un pla de xoc, perquè aquest servei ocupa a més de 10.000 treballadors. En aquest sentit, agraeix tot el que està fent l’Ajuntament.

Com a darrer tema, apunta que és bàsic donar velocitat als autobusos, perquè es necessita més capacitat i aquesta és la única manera sense incrementar costos.

**El Sr. Gerardo Lertxundi, d’ATUC**, *en la línea de la intervención anterior pone en valor la importancia del transporte público para el modelo de ciudad, para evitar la congestión, para el medio ambiente, la salud, la economía local, la democratización del derecho a la movilidad, la creación de puestos de trabajo y el desarrollo de la ciudad.*

*Sintetiza las tres grandes preocupaciones desde el punto de vista del transporte público:*

* *Los recursos económicos*
* *La mejora de la oferta y la necesidad de inversores*
* *La mejora de la eficacia y de la velocidad comercial para atraer a los ciudadanos*

*También reivindica para el transporte público el espacio que le corresponde en nuestras ciudades de acuerdo al número de personas que cada hora y cada día se desplazan en la ciudad y, finalmente, reclama innovación y visión metropolitana.*

Per part de **CCOO, el Sr. Carlos del Barrio,** posa de manifest algunes asimetries que ja tenia el nostre model productiu i proposa fer una reconstrucció del model urbà, des d’una perspectiva justa per a la classe treballadora. Creu que cal abordar els debats de la digitalització, de l’emergència climàtica o la transició energètica. També considera que el model urbà s’ha de fer servir com espai que faci economies més resilients i que el sector de la construcció no estigui lligat sempre als cicles de producció.

Veu clau canviar l’urbanisme de la ciutat, el model energètic i el model de ciutat i, sobretot, tenir una visió àmplia.

El **Sr. Juan Guerrero, d’UGT,** apunta que*desde una óptica sindical, el transporte público colectivo es la solución. Mientras que patinetes y bicicletas hacen una gran aportación, el transporte público tiene que ser troncal y solidario hacia los trabajadores y seguir siendo la gran solución.*

El **Sr. Joan Barfull, de PIMEC,** aporta dades sobre elsexpedients de regulació oberts i apunta que si es vol remuntar aquesta situació es necessita que tot el teixit productiu i les activitats econòmiques integrin la sostenibilitat dins dels seus models de negoci, en la mesura de les seves possibilitats (eficiència energètica, economia circular, ecodisseny, etc.). Ho veu imprescindible per poder complir les normatives europees i com un aspecte que els usuaris i consumidors cada cop valoren més.

Assenyala que s’ha de facilitar a la petita i mitjana empresa, als comerços i serveis que puguin fer aquest exercici d’integrar la sostenibilitat en el seu dia a dia, a través d’ajuts econòmics, facilitar administrativament tots els tràmits o pensant en mesures fiscals positives.

En representació de **Foment del Treball, el Sr. Josep Maria Martí,** considera que s’ha d’afavorir la realització de les activitats econòmiques i socials aplicant urgentment un pla de xoc per recuperar l’activitat, que en els darrers dos mesos s’ha vist aturada en un 85%.

Veu en el fre de la mobilitat un fre de l’economia i per produir de la manera més eficaç possible apel·la a la convivència pacífica i lliure de tots els mitjans de transport existents, tant públics com privats.

Per part de **Smart Mobility, la Sra. Marta Becerra,** *explica que su asociación**defiende la combinación que permite que la tecnología y los vehículos compartidos puedan hacer más accesibles para los usuarios distintos modos de micro movilidad, liberando el espacio ocupado por el coche privado. Ellos representan a la gran parte de los operadores de motos, bicis y patinetes que hay en España.*

*Destaca la sostenibilidad de su iniciativa y la neutralidad tecnológica de la modalidad compartida. Ve en la electrificación de la flota de vehículos una prioridad, hecho que sería interesante para el cambio climático y la transición ecológica.*

La **Sra. Anna Mulà, del Consell de Convivència, Defensa i Protecció dels Animals,** presenta 10 propostes per harmonitzar la convivència d’animals i persones:

1. Donar resposta a les persones sense llar que tenen animals.
2. Incloure en els qüestionaris utilitzats per identificar situacions de violència de parella un limitat nombre de preguntes bàsiques dirigides a conèixer si la víctima té o conviu amb animals, per detectar situacions de maltractament animal.
3. Adoptar mesures de protecció d’animals en sectors que es dediquen a la venda i cria d’animals.
4. Intensificar les campanyes d’adopció d’animals de companyia.
5. Continuar dispensant el pinso anticonceptiu de control de coloms.
6. Protegir la zona forestal d’edificació restringint el pas.
7. No donar suport a la utilització de caceres puntuals per fer controls de població i fer servir mètodes no violents, com poden ser, la captura amb sedants i la seva reintroducció a la natura.
8. Formar a socorristes i vigilants de les platges en els casos d’aparició d’espècimens de fauna, per tal de reconduir-los a alta mar.
9. Garantir que pugui entrar en vigor l’11 de juliol de 2020 en la seva totalitat l’Ordenança de Barcelona en relació al Parc Zoològic.
10. Assegurar els desplaçaments de les persones amb la finalitat d’alimentar, rescatar i tenir cura dels animals.

**En representació de la FAVB, el Sr. Camilo Ros** apunta com a prioritats:

* *Equilibrio territorial, camino a una nueva governanza metropolitana, para crear herramientas e instrumentos de gobierno de la Barcelona real.*
* *Rehabilitación de vivienda, especialmente en barrios vulnerables.*
* *Creación de un índice de vivienda necesaria, ligado a metros cuadrados por habitante.*
* *Conseguir un pacto entre Administraciones, que aporte recursos económicos para la construcción de vivienda asequible y dotacional.*
* *Un urbanismo que posibilite la reordenación del tejido industrial y reincorpore una parte de industria manufacturera.*
* *Establecer la zona 30 en toda la ciudad, excepto rondas, y que la bicicleta pueda circular segura en todas las calles secundarias como un vehículo más.*
* *Instar a todas las Administraciones a acelerar las infraestructuras de transporte públicas pendientes en la ciudad y su conexión con las ciudades del Área Metropolitana.*
* *Necesidad de la Estación Ferroviaria de la Sagrera para racionalizar la red intermodal de transporte en el norte de la ciudad.*
* *Austeridad. Racionalizar los equipamientos de la ciudad promoviendo su eficiencia social.*

**3/ Cloenda**

La **tinenta d’Alcaldia, Janet Sanz**, fa la cloenda de la reunió agraint als participants les seves intervencions i propostes, que demostren la intel·ligència col·lectiva i el compromís dels agents amb el reimpuls de la ciutat.

Per cloure la sessió fa un resum dels reptes i temes que s’han tractat:

* La nova mobilitat, el tema de l’espai públic, com busquem el millor disseny.
* Temes d’ecologia, de la vida, la lluita contra la contaminació i l’emergència climàtica.
* La reactivació d’aquest model de ciutat, reactivem una economia més vinculada a aquests reptes ambientals i a la vida.
* El tema de l’habitatge com un element central de futur.

Finalment, avança la data de la propera sessió, que serà el proper dimecres 3 de juny a les 18:00 h i la presidirà el regidor Óscar Ramírez, del Partit Popular.